ครม.สัญจร เห็นชอบโครงการขับเคลื่อนการพัฒนาเศรษฐกิจและสังคมในพื้นที่อีสานตอนล่าง 5 ด้าน
พลโท สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่าคณะรัฐมนตรีมีมติรับทราบและเห็นชอบตามที่สำนักงานคณะกรรมการพัฒนาการเศรษฐกิจและสังคมแห่งชาติเสนอ ผลการประชุมระหว่างนายกรัฐมนตรีกับผู้ว่าราชการจังหวัด ผู้แทนภาคเอกชน ผู้บริหารท้องถิ่นและผู้แทนเกษตรกร เพื่อขับเคลื่อนการพัฒนาเศรษฐกิจและสังคมกลุ่มจังหวัดภาคตะวันออกเฉียงเหนือตอนล่าง  2 (อุบลราชธานี อำนาจเจริญ ศรีสะเกษ ยโสธร) ใน 5 ด้าน ประกอบด้วย ด้านการพัฒนาระบบโลจิสติกส์ ด้านการพัฒนาแหล่งน้ำเพื่อการเกษตรและแก้ไขปัญหาอุทกภัย ด้านการยกระดับด้านการผลิตและสร้างมูลค่าเพิ่มผลผลิตทางการเกษตร ด้านคุณภาพชีวิต และด้านการท่องเที่ยว
ด้านการขนส่งและระบบโลจิสติกส์ ได้มีการขอรับการสนับสนุนโครงข่ายคมนาคมทางถนน คือการปรับปรุงทางหลวงหมายเลข 2169 ตอนยโสธร-เลิงนกทา โดยขอขยายเป็น 4 ช่องจราจร ปรับปรุงถนนวงแหวนรอบเมืองอุบลราชธานีฝั่งตะวันออก ทางหลวงหมายเลข 231 ส่วนทางราง ขอให้เร่งรัดศึกษาโครงการรถไฟทางคู่ วารินชำราบ-ช่องเม็ก จังหวัดอุบลราชธานี โดยคาดว่าจะเริ่มดำเนินการศึกษาความเป็นไปได้ในปี 2563 และทางอากาศ จะมีการพัฒนาสนามบินนานาชาติอุบลราชธานี โดยขยายหลุมจอดเพิ่มเป็น 10 หลุม จากปัจจุบัน 5 หลุม คาดว่าจะดำเนินการแล้วเสร็จในปี 2565 

ด้านการพัฒนาแหล่งน้ำเพื่อการเกษตรและการแก้ปัญหาอุทกภัย ขอรับการสนับสนุน 40 โครงการ ประกอบด้วย แก้มลิง 25 โครงการ อาคารบังคับน้ำ  8 โครงการ ฝาย 3 โครงการ สูบน้ำด้วยโซลาร์เซลล์ 3 โครงการ และระบบส่ง-กระจายน้ำ 1 โครงการ 

ด้านการยกระดับการผลิตและสร้างมูลค่าเพิ่มให้ผลผลิตทางการเกษตร ขอรับการสนับสนุนจากรัฐบาลเพื่อยกระดับการผลิตและการแปรรูปผลผลิตเกษตรอินทรีย์ไปสู่การเป็นสมาร์ท ฟาร์มเมอร์ ผ่านโครงการก่อสร้างโรงงานต้นแบบ (Pilot Plant) ด้านการแปรรูปสินค้าเกษตร โครงการยกระดับกลุ่มจังหวัดให้เป็นกลุ่มคลัสเตอร์ต้นแบบด้านเกษตรอินทรีย์ ขอให้สนับสนุนการพัฒนาอุตสาหกรรมชีวภาพครบวงจรในพื้นที่ โดยประกาศให้เป็นพื้นที่ Bio Hub ตามหลักเกณฑ์ของกระทรวงอุตสาหกรรม

ด้านการพัฒนาคุณภาพชีวิต ขอรับการสนับสนุนโครงการเพิ่มศักยภาพการให้บริการของโรงพยาบาลสรรพสิทธิประสงค์ โดยจะขอใช้พื้นที่ 200 ไร่ ของมณฑลทหารบกที่ 12 เพื่อตั้งโรงพยาบาลศูนย์ย่อย คาดใช้เวลาก่อสร้าง 5 ปี ขอรับการสนับสนุนศูนย์การแพทย์แผนไทย-พนา เป็นศูนย์การแพทย์ครบวงจร ขอรับการสนับสนุนครุภัณฑ์ในการพัฒนาศักยภาพโรงพยาบาลสมเด็จพระยุพราชเดชอุดม 

ด้านการท่องเที่ยว ขอรับการสนับสนุนการพัฒนาศักยภาพแหล่งท่องเที่ยว จังหวัดอุบลราชธานี พัฒนาให้เป็นศูนย์การเชื่อมโยงกับประเทศลุ่มน้ำโขงและพุทธศาสนา จังหวัดศรีสะเกษ พัฒนาให้เป็นแหล่งท่องเที่ยวในเชิงกีฬา จังหวัดยโสธร พัฒนาให้เป็นแหล่งท่องเที่ยวเชิงวัฒนธรรมและประเพณี และจังหวัดอำนาจเจริญ พัฒนาให้เป็นแหล่งท่องเที่ยวทางศาสนา